#### **ÁLTALÁNOS SZERZŐDÉSI FELTÉTELEK**

#### (PARTNEREK RÉSZÉRE)

A jelen Általános Szerződési Feltételekben használt, és egyéb helyen meg nem határozott nagy kezdőbetűs fogalmak az alábbi jelentéssel bírnak:

Alkalmazás: a jelen Általános Szerződési Feltételek 1.1 pontjában meghatározott tartalommal bír;

API: alkalmazásprogramozási felület; egy program vagy rendszerprogram azon eljárásainak (szolgáltatásainak) és azok használatának dokumentációja, amelyet más programok felhasználhatnak;

Bruttó Pénzvisszatérítés: a Partner által kialakított Pénzvisszatérítési Ajánlat körébe tartozó (az általános forgalmi adót is) magában foglaló Partnertranzakció százalékban meghatározott összege, mely a Jutalékot is magában foglalja;

Felhasználó: az Alkalmazás 18. életévét betöltött természetes személy regisztrálója, aki a Társaság részére kifejezett hozzájárulást ad arra, hogy a Társaság az Alkalmazás által megvalósított célokra a Felhasználó Bankján keresztül a PSD2 által meghatározott módon és körben a Felhasználói Adatokhoz hozzáférhessen és e célok érdekében kezelje;

Felhasználó Bankja(i): az(ok) a magyarországi székhellyel működő kereskedelmi bank(ok), amely(ek) az Alkalmazás igénybevételéhez szükséges bankkártyá(kat) kibocsátja(ják);

Felhasználói Adatok: azon alábbi adatok összessége, amelyet az Alkalmazás a Felhasználó bankjától a PSD2-es banki API-kon keresztül a Felhasználó engedélye alapján megkap:

- a Felhasználó bankkártyaszáma ("maszkolt" formában);

- a Felhasználó által végzett bankkártyás tranzakció dátuma;

- a Felhasználó által végzett bankkártyás tranzakció összege;

- a Felhasználó által végzett bankkártyás tranzakció devizaneme;

- a kártyás tranzakcióhoz használt kártyaelfogadó terminálhoz allokált kereskedőazonosító kód, illetve

- minden egyéb számlainformáció, amit az adott felhasználó a saját bankjának online felületén lát;

Jutalék: a jelen Általános Szerződési Feltételek 1.2.11. pontjában meghatározott tartalommal bír;

Kifizetési Számlalimit: a Felhasználónak jutatott Nettó Pénzvisszatérítések összegének az Alkalmazásban meghatározott azon alsó értéke, amelyet elérve az átutalási díjjal csökkentett összeg tekintetében kifizetést kap a Felhasználó;

Nettó Pénzvisszatérítés: a Partner által kialakított Pénzvisszatérítési Ajánlat körébe tartozó (az általános forgalmi adót is) magában foglaló Partnertranzakció százalékban meghatározott összege, amely az Alkalmazás révén a Felhasználó Virtuális Számláján jóváírásra kerül;

Partner: a Társasággal szerződéses jogviszonyban álló jogi személy, amely az Alkalmazáson keresztül általa meghatározott mértékű Nettó Pénzvisszatérítést nyújt a nála bankkártyával fizető Felhasználó részére;

Partneradatok: a Partner üzleteinek adatai, a Partner számlázási adatai, a fizetési terminál(ok)hoz köthető kereskedői kódja(i), valamint a Partner kapcsolattartójának neve, telefonszáma és email-címe;

Partnertranzakció: olyan bankkártyás fizetési tranzakció, amikor a Felhasználó a Partnernél fizetett valamilyen áruért vagy szolgáltatásért;

Pénzvisszatérítési Ajánlat: a Partner által meghatározott azon pénzvisszatérítési mérték és ennek megjelenítése, melyek alapján a Partner a Felhasználók részére az általa meghatározott feltételek szerint (így akár a Partnertranzakció időpontja, helyszíne, stb. paraméterek alapján differenciált) Nettó Pénzvisszatérítést biztosít a Partnertranzakció megvalósulása esetén;

Precíziós Targetálás: a célközönség megszólítása elsősorban az adott Felhasználó, a Partner versenytársánál történt vásárlása, illetve a rendszer által végzett profilozás következtében feltételezett nemzedéki, életkori, gazdasági, kulturális és egyéb jellemzőik alapján;

PSD2: az Európai Parlament és a Tanács 2015/2366 irányelve a belső piaci pénzforgalmi szolgáltatásokról és a 2002/65/EK, a 2009/110/EK és a 2013/36/EU irányelv és a 1093/2010/EU rendelet módosításáról, valamint a 2007/64/EK irányelv hatályon kívül helyezéséről ;

Push Üzenet: azok a Felhasználó mobilkészülékén felugró üzenetek, amelyek az Alkalmazásból származnak, és melyek célja különösen, hogy a Felhasználót tájékoztassák vagy valamilyen cselekvésre ösztönözzék;

Számlainformációs Szolgáltatás**:** a jelen Általános Szerződési Feltételek 1.1 pontjában meghatározott tartalommal bír;

Társaság: a mobilalkalmazást üzemeltető Recash Europe Korlátolt Felelősségű Társaság (székhely: 3530 Miskolc, Hunyadi u. 56., cégjegyzékszám: Cg. 05 09 028450, Európai Bankfelügyelet (EBA) azonosító: 25434336);

Társaság Bankja: UniCredit Bank Hungary Zrt. (székhely: 1054 Budapest, Szabadság tér 5-6.; cégjegyzékszám: 01 10 041348);

Tranzakciólista: az adott Partnernek küldött olyan lista, amely a Felhasználók által az adott Partnernél létrejövő kártyás tranzakciókat mutatja;

Virtuális Számla: az Alkalmazás backend-je által az adott Felhasználóhoz rendelt Nettó Pénzvisszatérítések összegének nyilvántartására szolgáló adathalmaz;

Weboldal: a Társaság által a Partnerek számára működtetett https://recash.support/web elérési címmel rendelkező weboldal.

**1. A számlainformációs szolgáltatóként nyújtani kívánt szolgáltatás leírása**

1.1 Az Alkalmazás

Alkalmazás a Társaság által működtetett RECASH munkanévvel ellátott natív mobilalkalmazás, valamint az ehhez tartozó weboldalak és egyéb rendszerek, amelyek a 1.2 és 1.3. alatt leírt szolgáltatás működtetését végzi. Az Alkalmazás üzemeltetője a Társaság, amely a hitelintézetekről és pénzügyi vállalkozásokról szóló 2013. évi CCXXXVII. törvény 6. § (1) bekezdésének 101a. pontja szerinti számlainformációs szolgáltatást végző pénzforgalmi intézménynek minősül.

1.2 Az Alkalmazás működése

Az Alkalmazás egy mobil és webes platform, amely Felhasználói részére Precíziós Targetálást végző Partnereinél történő bankkártyás vásárlás esetén pénzt tart nyilván, kedvezményt biztosító, Precíziós Targetálást végző Partnerei számára pedig hosszú távon elkötelezett vásárlók megszerzését segíti.

A működési folyamat lépései:

1.2.1.  Felhasználói regisztráció

A Felhasználó letölti az Alkalmazást a megfelelő alkalmazásboltból (Appstore, Google Play Store), és egy e-mail címmel valamint jelszóval vagy facebook vagy Apple-fiókon keresztül regisztrál.

1.2.2   A Felhasználó hozzáférést biztosít az Applikáció részére

A regisztrációt követően a Felhasználót átirányítjuk a Felhasználó Bankjának felületére, ahol Felhasználó megadja az Alkalmazás részére az engedélyt a Felhasználói Adatokhoz (ideértve többek között a bankkártyás terheléses tranzakciókat) történő hozzáféréshez. Az Alkalmazás a Felhasználói engedély megadását követően hozzáfér a Felhasználói Adatokhoz.

Az Alkalmazás a jelen Általános szerződési feltételekben leírt szolgáltatást kizárólag a Felhasználó kifejezett- jóváhagyásával nyújtja. Az Alkalmazás kizárólag a Felhasználó által megjelölt fizetési számlákhoz, és az azokhoz tartozó fizetési műveletekre vonatkozó információkhoz fér hozzá. A fenti engedély Felhasználó általi megadása során a Társaság Felhasználót az Alkalmazáson keresztül egyértelműen tájékoztatja arról, hogy az Alkalmazás az engedély megadását követően elért adatokat milyen célból, azaz kizárólag a:

- a Partnertranzakciók beazanosításához;

- a Partnerekkel történő elszámoláshoz; valamint

- a Felhasználók részére hatékony – inApp (Alkalmazáson belüli) -, anonim profilozást használó ajánlórendszer működtetéséhez használja fel.

A Felhasználóknak szóló ÁSZF elfogadásával a Felhasználó kifejezett jóváhagyását adja az említett információk fentiek szerint és céljából történő felhasználásához.

1.2.3.   Partner regisztráció

A Partner regisztrál a Weboldalon.

1.2.4.   Adatok megadása, kedvezmény(ek) beállítása

A Partner a regisztrációt követően megadja a Partneradatokat, illetve beállítja az általa alkalmazni kívánt Bruttó Pénzvisszatérítés feltételeit (mérték, időszakok szerinti leosztás, stb). A Partner által beállított Bruttó Pénzvisszatérítés tartalmazza a Jutalékot, a Felhasználó az Alkalmazásban a Nettó Pénzvisszatérítés mértékét látja. (Így például ha a Jutalék a Bruttó Pénzvisszatérítés 20%-a és a Partner által megadott Bruttó Pénzvisszatérítés a Partnertranzakció áfát is magában foglaló értékének 10%-a, úgy a Felhasználó az Alkalmazásban az adott Partner Pénzvisszafizetési Ajánlataként 8%-ot lát feltüntetve és vásárlás esetén a Virtuális Számláján jóváírt Nettó Pénzvisszafizetés is ennek megfelelően a Partnertranzakció 8%-a lesz).

1.2.5.   A Felhasználó tájékozódik a Partnerekről

A Felhasználó az Alkalmazásban tájékozódik a Nettó Pénzvisszatérítést nyújtó Partnerekről. Az Alkalmazásban kereshet közöttük (többek között földrajzi helyzet, illetve a Nettó Pénzvisszatérítés mértéke alapján), kategóriába rendezheti azokat, bővebben informálódhat a Partnerekről, vagy el is érheti őket az Alkalmazáson keresztül (telefonon vagy internetes felületen keresztül).

1.2.6.  A Felhasználó a Partnernél fizet bankkártyájával

A Felhasználó - azon Felhasználó Bankja által kibocsátott bankkártyájával, amely vonatkozásában megadta a fenti 1.2.2. pontban hivatkozott hozzájárulást - fizetést teljesít az egyik Partnernél.

1.2.7 Az Alkalmazás felismeri a Partnertranzakciót

Minden egyes Partner megadja az általa használt bankkártya elfogadó terminál kereskedői kódját. A bankkártya terheléses tranzakciólistán ezen kereskedői kóddal azonosíthatóak be a Partnerek. Az Alkalmazás folyamatosan elemzi a bankoktól PSD2-es API-kon keresztül megkapott Felhasználói bankkártya-terhelési adatokat és felismeri a Partnertranzakció(ka)t.

1.2.8 Az Alkalmazás értesíti a Felhasználót a Partnertranzakció után járó Nettó Pénzvisszatérítésről

A Felhasználó értesítést kap róla, hogy az Alkalmazás Nettó Pénzvisszatérítést írt jóvá a Virtuális Számláján, tekintettel arra, hogy Partnernél teljesített fizetést.

1.2.9  Felhasználói kifizetés

A Társaság nem nyit és nem kezel valós számlát a Felhasználó részére, csak Virtuális Számlát. Amennyiben a Felhasználó a Partnerek bármelyikénél terméket vásárol, illetve szolgáltatást vesz igénybe, úgy arról a Társaság a számlaadatokból értesül. A termékért, szolgáltatásért járó ellenérték elszámolását a Felhasználó és a Partner egymás között rendezik, a fizetési folyamatban a Társaság semmilyen módon nem vesz részt. A Társaság a Felhasználónak a számlainformációs szolgáltatás keretében megismert fizetési tranzakcióira tekintettel, azok fizetési adataiból kiindulva, Visszatérítést teljesít a vásárlás ösztönzése érdekében. A Visszatérítés a jelen Általános Szerződési Feltétek 2. pontja szerinti átutalási költséggel csökkentett részét a Társaság (i) a Felhasználó utasítására a Felhasználó által megadott számlaszámra utalja, amennyiben annak összege eléri a Kifizetési Számlalimitet, vagy (ii) automatikusan a Felhasználó által megadott számlaszámra utalja, amennyiben utóbb a jelen Általános Szerződési Feltételek alapján a Felek között létrejött jogviszony megszűnik.

A Társaság a Felhasználóknak járó Visszatérítések mindenkori összegét az adott Visszatérítés kifizetésének időpontját megelőzően a Társaság által vezetett saját számlán, illetve számlákon kezeli, ahhoz a Felhasználó nem férhet hozzá, afelett nem rendelkezhet. Ennek megfelelően a Társaság, mint fizető fél, a Virtuális Számla adatai alapján saját pénzforgalmi szolgáltatója, számlavezetője részére ad megbízást egy fizetési művelet teljesítésére (azaz a Visszatérítés a jelen Általános Szerződési feltétek 2. pontja szerinti átutalási költséggel csökkentett részének átutalására) a Felhasználó részére. Ebben az esetben tehát a Társaság, mint fizető fél, a Felhasználó pedig, mint kedvezményezett van jelen, és a Társaság által vezetett Virtuális Számla vezetése kizárólag a számlainformációs szolgáltatás részét képezi.

1.2.10 Kifizetési Számlalimit módosítása

A Társaság jogosult a Kifizetési Számlalimitet üzleti okokra, különös tekintettel kockázatkezelési szempontokra történő hivatkozással módosítani, azonban arról a Felhasználókat - első alkalommal legalább 60 nappal azt megelőzően, egy újabb alkalommal pedig legalább 30 nappal azt megelőzően - köteles tájékoztatni az Alkalmazáson keresztül küldött Push Üzenet formájában illetve a regisztrációkor a Felhasználó által megadott e-mailben történő üzenet küldésével.

1.2.11. Partnertranzakciók után történő számlázás, illetve elszámolás

A Partner jutalékot köteles fizetni a Társaság részére a Társaság által az Alkalmazással bevont Felhasználók részvételével létrejött Partnertranzakciók alapján járó kedvezmény-visszatérítés alapján (a továbbiakban: Jutalék). A Társaságnak járó Jutalék mértéke a Bruttó Pénzvisszatérítés 20%-a tranzakciónként.

1.2.11.1. A Társaság a megvalósult tranzakciókról minden tárgyhónapot követő 2. hónap 2. munkanapjáig Tranzakciólistát készít a Partner részére, mely lista igazolja a Társaság teljesítését, továbbá az elszámolás alapjául szolgáló kalkulációt.

1.2.11.2.A Társaság által küldött Tranzakciólista és kalkuláció ellenőrzésére a Partnernek 5 munkanap áll rendelkezésére, melyet a Weboldalon tud megtenni. A Tranzakciólista ellenőrzése oly módon történik, hogy a Partner a bankkártyaterminál szolgáltatójának felületén egy táblázatot generál, melyben a weboldalra feltöltve a rendszer automatikusan validálja a Társaság által jelentett tranzakciókat. Amennyiben 5 munkanapon belül nem érkezik Partner részéről visszajelzés, Társaság által a Partner részére weboldalán rendelkezésre bocsátott Tranzakciólistát elfogadottnak tekinti.

1.2.11.3. A Társaság jogosult minden Szolgáltatással érintett hónapot követő 2. hónap 15. naptári napon (illetve amennyiben az munkaszüneti nap, úgy az azt követő első munkanapon) a Jutalék összegéről számlát kiállítani a Partner részére.

1.2.11.4. A Társaság a Jutalék összegéről minden naptári hónapra vonatkozóan számlát, a Bruttó Pénzvisszatérítésről pedig elszámolási bizonylatot állít ki. A Jutalék összegéről kiállított esedékes számlaösszeget illetve a vonatkozó elszámolási bizonylaton szereplő összeget Partner 8 munkanapon belül köteles átutalással megfizetni Társaság részére.

1.3 Érintett felek közötti szerződések

A Felhasználókkal a Társaság külön szerződést nem köt. A Felhasználó és a Társaság között a jogviszony a Felhasználóknak szóló Általános Felhasználási Feltételek Felhasználó által történő kifejezett elfogadásával jön létre.

A Partnerekkel általános esetben a Társaság külön szerződést nem köt. A Partnerek és a Társaság között a jogviszony a jelen Általános Felhasználási Feltételek Partner által történő kifejezett elfogadásával jön létre. Egyedi esetben a Társaság sajátos titoktartási, valamint marketing és eladásösztönzési feltételeket nyújthat a Partnerek részére. Ezen Partnerekkel a Társaság külön írásbeli szerződést köt.

**2. Pénzeszközök birtoklása**

A Társaságot az Alkalmazás használatáért a Felhasználók részéről semmilyen ellenszolgáltatás nem illeti meg. A Felhasználóknak a Társaság felé semmiféle fizetési kötelezettsége nem áll fenn, így semmilyen jutalékot, díjat, kamatot vagy bármilyen egyéb költséget nem kötelesek fizetni a Társaság részére. Amennyiben bármilyen oknál fogva a Felhasználónak történő kifizetéskor devizák közötti átváltás szükséges, úgy a kifizetés a Társaság Bankjának adott devizára vonatkozó aznapi - a bank hivatalos weboldalán elérhető - eladási árfolyamán történik.

A Nettó Pénzvisszatérítés Felhasználó Bankszámlájára történő átutalásához kapcsolódó mindenkori költségek (ideértve többek között, de nem kizárólagosan a Társaság Bankja által érvényesített átutalási költségeket, díjakat, illetve jogszabályban meghatározott, átutalást terhelő valamennyi költséget, díjat, illetéket vagy adót) teljes összegét a Felhasználó köteles viselni, oly módon, hogy azokat a Társaság a kifizetéskor a Nettó Pénzvisszatérítés összegéből levonja, így a Felhasználó Bankszámláján – a jelen Általános Szerződési Feltételekben foglaltak teljesülése esetén - a Nettó Pénzvisszatérítés átutalási költségekkel csökkentett összege kerül jóváírásra. A Nettó Pénzvisszafizetéssel kapcsolatos költségek mértékéről a Társaság köteles a Felhasználót előzetesen tájékoztatni, a tájékoztatás elmaradásából eredő károk és igények vonatkozásában a Partnert semmilyen felelősség nem terheli. A Társaság a Nettó Pénzvisszatérítéshez kapcsolódó, és a Társaság által levont mindenkori átutalási költséget a ténylegesen átutalásra kerülő összeg mellett köteles - adott esetben jogcímenként - elkülönítetten feltüntetni az Alkalmazásban. A Társaság az átutaláshoz kapcsolódó fenti költségeken túl semmiféle egyéb költséget nem jogosult áthárítani a Felhasználókra. A Társaság a jelen Általános Szerződési Feltételek 1.2.9. pontjában foglaltakkal összhangban, és a hivatkozott pontban foglalt feltételek teljesülése esetén a Virtuális Számlán nyilvántartott Nettó Pénzvisszatérítés összegének a jelen pont szerinti átutalási költséggel csökkentett részét a Társaság által vezetett bankszámláról a Társaság Bankja a Felhasználó Bankszámlájára utalja át. A Társaság a Felhasználók pénzeszközeihez nem fér hozzá, azokkal semmilyen formában nem rendelkezik.

**3. Működés egyéb helyszíneken**

A Társaság az előírt jogszabályi és működési feltételek teljesülését követően az Európai Unió egyéb tagállamaiban is nyújthatja a fent bemutatott számlainformációs szolgáltatást.

**4. Szakmai felelősségbiztosítás**

A Társaság a PSD2-ben meghatározott elveknek és a Magyar Nemzeti Bank által támasztott feltételeknek megfelelően szakmai felelősségbiztosítással rendelkezik a Colonnade Biztosítónál (<https://colonnade.hu>).

**5. Egyéb feltételek**

A Partnerek által tett Pénzvisszatérítési Ajánlatnak Alkalmazásban történő megjelenése elektronikus hirdetésnek minősül, melyek célja az érintett áru vagy szolgáltatás eladásának ösztönzése.

A Partnerek Pénzvisszatérítési Ajánlataikat az érvényességi idő lejárta előtt is bármikor felfüggeszthetik vagy végleg visszavonhatják.

A Partner felelőssége a Weboldal illetve az Alkalmazás eléréséhez és használatához szükséges eszközök beszerzése és karbantartása, és az ahhoz kapcsolódó költségeket a Partner viseli. A Társaság minden tőle észszerűen elvárható intézkedést megtesz annak érdekében, hogy a Weboldal illetve az Alkalmazás megbízhatóan és biztonságosan működjön, vírusoktól mentes legyen.

A Partner tudomásul veszi, hogy az Alkalmazás csak iOS és Android operációs rendszerrel működő okostelefonokon használható, és csak a 4 verziószámú, valamint annál frissebb verziószámú Android operációs rendszerekkel kompatibilis.

A Partner tudomásul veszi, hogy az Alkalmazás és a Weboldal elérhetősége a Társaság érdekkörén kívüli okból időről-időre megszakadhat, felfüggesztésre kerülhet vagy megszűnhet, valamint, hogy ezzel kapcsolatban semmilyen igényt vagy követelést nem támaszthat a Társasággal szemben.

A Partner tudomásul veszi, hogy a Társaság nem vállal felelősséget az interneten való továbbítás közben esetlegesen elveszett adatokért, amennyiben az ilyen adatvesztés a Társaság érdekkörén kívüli okból következik be. A Társaság célja, hogy az alkalmazás és a hozzá tartozó weboldal heti 7 napon, napi 24 órában elérhető legyen, de lehetnek olyan időszakok, amikor az alkalmazás mobil vagy webes felületei nem elérhetők (például a szükséges szoftverfrissítések miatt).

A Társaság fenntartja magának a jogot, hogy a Partnerek, illetve a Felhasználók részére küldött legalább 3 munkanapos előzetes értesítést követően – a Felek között létrejött megállapodás keretei között, az abban foglaltak fenntartásával - az Alkalmazás bármely részét bármikor megváltoztassa vagy megszüntesse, így különösen, de nem kizárólagosan a tartalmat, az elérhetőség idejét, az elérhetőséghez, illetve használathoz szükséges eszközt, illetve a Weboldal domain nevét. A Társaság a Partnerek részére küldött legalább 3 munkanapos előzetes értesítést követően az általa a Weboldalon közölt adatokat, információkat, azok bármely elemének megjelenítését megszüntetheti, az adatátviteli módszereket megváltoztathatja vagy megszüntetheti, megváltoztathatja az átviteli sebességet vagy bármely egyéb felhasználási feltételt.

A Felek az Alkalmazás illetve a Weboldal használata során a jóhiszeműség és a tisztesség követelményeinek megfelelően, a vonatkozó jogszabályi előírások tiszteletben tartásával kötelesek eljárni. Következésképpen a Weboldalt illetve az Alkalmazást nem használhatják jogsértő tartalmak, számítógépes vírusok terjesztésére vagy jogosulatlan adatgyűjtésre, adatműveletek elvégzésére, illetve az adatok oly módon történő továbbadására és értékesítésére, amelyek a Felek megállapodásával, illetve az irányadó jogszabályi előírásokkal ellentétesek.

A Felek kifejezetten felelősséggel tartozik a egymással szemben az elszenvedett valamennyi olyan kárért, amelyet a Weboldal illetve az Alkalmazás, szabálytalan és/vagy jogellenes használata okozott, illetve amely a Felek megállapodásának megsértéséből ered.

**6. Felelősségkorlátozás**

A Társaság kizárólag a regisztrált Partnereivel áll szerződéses kapcsolatban és a Partnerek ajánlatait jeleníti meg a regisztrált Felhasználók okostelefonján.

A Társaság nem ellenőrzi, és nem vizsgálja a Partnerei által forgalmazott áruk minőségét és szolgáltatások színvonalát, valamint az Alkalmazásra feltöltött ajánlataik tartalmának helytállóságát és valóságát.

A Társaság kizárólag a Partnerek ajánlatainak a Felhasználók okostelefonján való megjelenítését végzi, de semminemű felelősséget nem vállal azért, hogy az ajánlatok az érintett Partnereknél ténylegesen igénybe vehetők az ajánlatban foglaltak szerint. A Társaság ugyancsak semminemű felelősséget nem vállal az adott ajánlatokban szereplő áru vagy szolgáltatás minőségéért, tulajdonságaiért, rendeltetésszerű használatra való alkalmasságáért, valamint az ajánlatban foglalt egyéb feltételek teljesüléséért.

A kedvezményes ajánlat igénybevétele esetén a Felhasználó kizárólag az ajánlattevő Partnerrel kerül szerződéses kapcsolatba, és az ajánlat alapján megvásárolt áruval vagy szolgáltatással kapcsolatban kizárólag az adott áru vagy szolgáltatás eladójával szemben támaszthat bárminemű igényt vagy követelést.

A Társaság köteles a Partnert kártalanítani, minden olyan kár, költség, vagyoni hátrány vonatkozásában amely közvetlen, vagy közvetett módon abból ered, hogy (i) a Társaság a pénzvisszatérítési kötelezettségét nem, vagy nem a Felek megállapodásának megfelelőn teljesíti a Felhasználók felé, (ii) a Társaság Felhasználók felé a tájékoztatást kötelezettség nem, vagy nem a Felek megállapodásának megfelelően teljesíti, (iii) az Alkalmazást, illetve az ASZF feltételeit előzetes tájékoztatás mellőzősével úgy módosítja, hogy annak következtében a Felhasználók, illetve a Partner károsodnak, illetve (iv) a Társaság egyéb olyan szerződésszegő magatartást tanúsít, amelynek következtében a Felhasználó, illetve egyéb felügyeleti hatóság a Partner ellen eljárást indít, és az eljárás következtében a Partnert megbírságolja.

**7. Szellemi tulajdon**

Az Alkalmazás, a Weboldal és a Weboldalon található valamennyi tartalom, leírás, grafika, ábra a Társaság, illetve adott esetben a Partnerek kizárólagos tulajdonát képezik. A Weboldal a szerzői jogról szóló 1999. évi LXXVI. törvény 7. § szakaszában meghatározott gyűjteményes műnek minősül, és szerzői jogi védelem alatt áll.

A Weboldalon illetve az Alkalmazáson található tartalmakról tilos bármilyen formában másolatot készíteni, azokat rögzíteni, újra előállítani, terjeszteni, továbbítani, letölteni, szerkeszteni, továbbértékesíteni vagy nyilvánosságra hozni. A Weboldal illetve az Alkalmazás tartalmának bármilyen céllal történő felhasználása kizárólag a Társaság előzetes írásbeli hozzájárulása esetén lehetséges.

A Társaság szellemi tulajdonának bármilyen megsértése a jogsértő felelősségre vonását vonja maga után.

**8. Panaszkezelés**

A Partnerek az Alkalmazással kapcsolatosan a Társaság által működtetett [support@recash.app](mailto:support@recash.app) e-mail címre küldött elektronikus levélben élhetnek panasszal. A Társaság a Partnerektől érkező panaszokat 3 munkanapon belül kivizsgálja és vizsgálata eredményéről a panasszal élő Partnert elektronikus válaszlevél formájában legfeljebb 8 napon belül írásban értesíti.

**9. Általános Szerződési Feltételek módosítása**

A Társaság bármikor jogosult a jelen Általános Szerződési Feltételek rendelkezéseit és az Alkalmazás által nyújtott szolgáltatások igénybevételének módját és feltételeit egyoldalúan megváltoztatni. Jogszabályváltozás esetén az Általános Szerződési Feltételek rendelkezéseit módosítani kell. A Társaság a jelen Általános Felhasználási Feltételek módosításáról a Társaság közösségi oldalán és az Alkalmazás felületén tájékoztatja Partnereket - amennyiben ez lehetséges - a módosítás hatálybalépése előtt legalább 30 nappal. Amennyiben a tervezett módosítás a Partner részére nem elfogadható, úgy a Partner jogosult a Felek megállapodását 30 napos határidővel, írásbeli felmondás útján megszüntetni.

A módosított Általános Felhasználási Feltételek az abban megjelölt időpontban lépnek hatályba. Amennyiben a módosított Általános Felhasználási Feltételek hatálybalépését követően a Partner az Alkalmazás által nyújtott szolgáltatások bármelyikét igénybe veszi, azt úgy kell tekinteni, hogy a módosított Általános Szerződési Feltételeket elfogadta.

**10. Felmondás / elszámolás**

A Felek közötti jogviszony határozatlan időre jött létre. A Felek megállapodását bármely fél rendes felmondással, 60 napos felmondási idő betartása mellett megszüntetheti azzal, hogy amennyiben a Partner a felmondási idő tartama alatt bármilyen, az Alkalmazáson keresztül kommunikált, határozott időre meghirdetett marketing promóciót hirdetett, úgy a Felek közötti jogviszony a marketing promóció lezárásáig fenn kell tartani.

Súlyos szerződésszegés esetén a Felek megállapodása 8 napos határidő betartásával, írásbeli, indokolással ellátott felmondás útján szüntethető meg, azonban az meghirdetett promóciókra vonatkozó kötelezettséget ebben az esetben is megfelelően figyelembe kell venni.

A szerződés megszűnése esetén a Társaság köteles a Felhasználókat arról tájékoztatni, hogy a Partnerrel fennálló szerződéses kapcsolat megszűnt, erre tekintettel a Partnervásárláshoz kapcsolódó Nettó Pénzvisszafizetési igényüket 30 napon belül érvényesítsék. Amennyiben 30 napon túl történik a Nettó Pénzvisszafizetési Igény érvényesítése úgy a Társaság az 1.2.16. pontban szabályozott elszámolást köteles elvégzeni. Egy év leteltét követően a Társaság felé elszámolási igény már nem érvényesíthető.

**11. Irányadó jog, vitarendezés**

A jelen Általános Szerződési Feltételekre a magyar jog irányadó. A szerződőfelek jogvitáikat megkísérlik elsődlegesen békés úton rendezni. Amennyiben ez nem vezet eredményre, a szerződő felek alávetik magukat a rendes magyar bíróságoknak.